LT Europos Sąjungos oficialusis leidinys L 57/24

KOMISIJOS ĮGYVENDINIMO REGLAMENTAS (ES) Nr. 187/2014

2014 m. vasario 26 d.

kuriuo dėl veikliosios medžiagos metiokarbo patvirtinimo sąlygų iš dalies keičiamas Įgyvendinimo reglamentas (ES) Nr. 540/2011

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalyje numatytą antrą galimybę ir 78 straipsnio 2 dalį,

kadangi:

(1) Komisijos direktyva 2007/5/EB (2) metiokarbas įtrauktas į Tarybos direktyvos 91/414/EEB (3) I priedą kaip veiklioji medžiaga su sąlyga, kad susijusios valstybės narės užtikrins, kad pranešėjas, kurio prašymu metiokarbas įtrauktas į minėtą priedą, pateiktų papildomos patvirtinamosios informacijos apie paukščiams, žinduoliams ir netiksliniams nariuotakojams keliamą riziką;

(2) į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

(3) pranešėjas per tam skirtą laikotarpį valstybei narei ataskaitų rengėjai Jungtinei Karalystei pateikė papildomą informaciją – tyrimus, siekdamas patvirtinti rizikos paukščiams, žinduoliams ir netiksliniams nariuotakojams vertinimą;

(4) Jungtinė Karalystė įvertino pranešėjo pateiktą papildomą informaciją. Jos vertinimas buvo pridėtas prie vertinimo ataskaitos projekto ir 2011 m. balandžio 5 d. pateiktas kitoms valstybėms narėms, Komisijai ir Europos maisto saugos tarnybai (toliau – Tarnyba);

(5) Komisija pasikonsultavo su Tarnyba, kuri 2012 m. birželio 1 d. pateikė nuomonę dėl metiokarbo keliamos rizikos vertinimo (5). Vertinimo ataskaitos projektą, jos priedėlį ir Tarnybos nuomonę valstybės narės ir Komisija persvarstė Maisto grandinės ir gyvūnų sveikatos nuolatiniame komitete ir 2013 m. gruodžio 13 d. pateikė kaip Komisijos metiokarbo peržiūros ataskaitą;

(6) atsižvelgdama į pranešėjo pateiktą papildomą informaciją, Komisija nusprendė, kad reikalingos papildomos patvirtinamosios informacijos pateikta nebuvo;

(7) Komisija pasiūlė pranešėjui pateikti pastabas dėl metiokarbo peržiūros ataskaitos;

(8) Komisija padarė išvadą, kad didelės rizikos paukščiams, žinduoliams ir netiksliniams nariuotakojams galimybė negali būti atmesta, net jei reikėtų nustatyti papildomas rizikos mažinimo priemones;

(9) patvirtinta, kad veiklioji medžiaga metiokarbas turi būti laikoma patvirtinta pagal Reglamentą (EB) Nr. 1107/2009. Siekiant panaikinti poveikį paukščiams, žinduoliams ir netiksliniams nariuotakojams, tikslinga papildomai apriboti šios veikliosios medžiagos naudojimo atvejus ir nebeleisti jos naudoti kaip moliuskocido;

(10) todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

(11) valstybėms narėms turėtų būti skirtas laikotarpis augalų apsaugos produktų, kurių sudėtyje yra metiokarbo, registracijai iš dalies pakeisti arba panaikinti;

(12) tais atvejais, kai valstybės narės augalų apsaugos produktams, kurių sudėtyje yra metiokarbo, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis turėtų baigtis ne vėliau kaip per aštuoniolika mėnesių po šio reglamento įsigaliojimo;

(13) šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Įgyvendinimo reglamento (ES) Nr. 540/2011 pakeitimai

Įgyvendinimo reglamento (ES) Nr. 540/2011 priedas iš dalies keičiamas pagal šio reglamento priedą.

2 straipsnis

Pereinamojo laikotarpio priemonės

Vadovaudamosi Reglamentu (EB) Nr. 1107/2009, valstybės narės prireikus iki 2014 m. rugsėjo 19 d. iš dalies keičia arba panaikina galiojančią augalų apsaugos produktų, kurių sudėtyje yra veikliosios medžiagos metiokarbo, registraciją.

3 straipsnis

Lengvatinis laikotarpis

Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis yra kuo trumpesnis ir baigiasi ne vėliau kaip 2015 m. rugsėjo 19 d.

4 straipsnis

Įsigaliojimas

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2014 m. vasario 26 d. Komisijos vardu Pirmininkas José Manuel BARROSO

(1) OL L 309, 2009 11 24, p. 1.

(2) 2007 m. vasario 7 d. Komisijos direktyva 2007/5/EB, iš dalies keičianti Tarybos direktyvą 91/414/EEB, įtraukiant veikliąsias medžiagas kaptaną, folpetą, formetanatą ir metiokarbą (OL L 35, 2007 2 8, p. 11).

(3) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(4) 2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

(5) European Food SAFEty Authority. Conclusion on the peer review of the pesticide risk assessment of confirmatory data submitted for the active substance methiocarb. EFSA Journal 2012;10(6):2758. [14 pp.] doi:10.2903/j.efsa.2012.2758. Pateikta internete adresu www.efsa.europa.eu/efsajournal.htm